Hoe gemaak met vernuwing van 'n bestaande tuin – Swartland Joernaal Skip to content
Hoe gemaak met vernuwing van 'n bestaande tuin
Begin deur 'n basiese raamwerk saam te stel deur na die volgende belangrike dinge te kyk:
1.1 Die klimaat van die omgewing asook na die mikroklimaat van dié deel van die tuin wat gaan bepaal watter plante gebruik gaan word. Is dit winderig of lekker beskut? Hoeveel son of skaduwee? Het jy baie spasie of is dit 'n klein hoekie? Die humiditeit: is dit nat en klam of droog?
1.2 Dan kom ons by die voorbereiding van die grond – Baie belangrik!
Indien die tuingedeelte klein is, dan is dit maklik om die grond te verbeter en die spesiale toestande te skep vir die spesifieke plante wat u daar wil plant.
Indien die area baie groot is, raak die projek net groter en meer arbeidsintensief. Die byvoeg van baie kompos en ander produkte, soos beenmeel, langfos, supers, rapid raiser en nog baie meer is die regte resep. Pasop: Onthou wanneer jy fynbos soos Proteas, Tolbos en Speldekussings plant – gebruik net kompos
Gebruik die volgende beginsels van tuinontwerp.
2.1 Skep balans – Die indruk wat die tuin skep is belangrik, soos is daar 'n aangename balans?
2.2 Eenheid – Onthou die tuin is 'n verlengstuk van die huis, bv. wanneer jy by 'n venster uitkyk, moet dit soos 'n baie mooi skildery lyk.
2.3 Verhouding – die groottes van komponente in die tuin.
Hierdie eerste drie is die belangrikste beginsels, maar kyk ook na die volgende:
• Vorm – Sal dit by die geheel inpas?
• Tekstuur – Te veel van een tipe is vervelig
• Te veel verskeidenheid is te besig
• Kleur of kontras – te veel van dieselfde kleur of tipe loof kan oordonderdend wees.
• Gebruik verskeie blaarvorms en kleure om goeie kontras te bereik
• Sagte kleure laat 'n area groter vertoon, maar baie sterk kleure omvou 'n mens en laat dit beknop lyk. Hoë mure kan met 'n sagte gedempte kleur soos byvoorbeeld blou/groen geverf word om saam te smelt met die agtergrond.
• Skep 'n illusie van ruimte. Die oog moet mislei word – gebruik 'n mooi uitsig om die tuin te vergroot en onthou, strak lyne word versag met plante. Selfs spieëls kan ook in die tuin gebruik word om die illusie van diepte te skep of 'n vervelige hoekie meer interessant te laat lyk met die weerkaatsing.
Die wateroppervlak van 'n poeletjie of visdam kan ook die lig weerkaats en só 'n illusie van diepte skep.
Selfs 'n traliewerk teen 'n muur of selfs 'n "deur" geverf teen 'n muur, skep 'n illusie van ruimte (en maak jou nuuskierig – wat is aan die anderkant?)
'n Padje wat deur 'n tuinbedding kronkel na 'n deur of 'n hek (selfs al lei dit na nêrens) lei dit die oog verder as die werklike ruimte.